**LIITE B**

**VAASAN PÄÄPYÖRÄILYREITTIEN TALVIHOITOURAKKA** **2024–2029**

**Urakkaohjelma**

**02.10.2023**

**SISÄLLYSLUETTELO:**

[1. YLEISET TIEDOT 3](#_Toc147143134)

[1.1 Urakan kohteet 3](#_Toc147143135)

[1.2 Urakka-aika 3](#_Toc147143136)

[1.3 Urakan talvikausi 3](#_Toc147143137)

[1.4 Urakan vaatimukset 3](#_Toc147143138)

[1.5 Urakan laajuus 3](#_Toc147143139)

[1.6 Urakan erityispiirteitä 4](#_Toc147143140)

[2. URAKOITSIJAN SUORITUSVELVOLLISUUS 5](#_Toc147143141)

[2.1. Urakkaan kuuluvat työt 5](#_Toc147143142)

[2.2. Urakoitsijan hankinnat 6](#_Toc147143143)

[2.3.1 Toimintatapa urakka-alueella 6](#_Toc147143144)

[2.3.1. Itsenäinen toiminta urakassa 6](#_Toc147143145)

[2.3.2. Viestintä ja käyttäjien huomiointi toiminnassa 6](#_Toc147143146)

[2.3.3. Päivystys ja väylien tarkastus 7](#_Toc147143147)

[2.3.4. Työhön määrääminen 7](#_Toc147143148)

[2.4. Urakan sivuvelvollisuudet 7](#_Toc147143149)

[3. TILAAJAN SUORITUSVELVOLLISUUS 8](#_Toc147143150)

[3.1. Tilaajan toimesta tehtävät työt 8](#_Toc147143151)

[3.2. Tilaajan kiinteistöt ja materiaalien noutopaikat 8](#_Toc147143152)

[3.3. Lumen vastaanottopaikat ja maiden vastaanottopaikat 8](#_Toc147143153)

[3.4. Tilaajan järjestelmät 9](#_Toc147143154)

[4. URAKOITSIJAN KALUSTOA KOSKEVAT VAATIMUKSET 9](#_Toc147143155)

[5. KOKOUKSET JA KOULUTUS SEKÄ RAPORTOINTI 10](#_Toc147143156)

[5.1. Katselmukset ja työmaakokoukset 10](#_Toc147143157)

[5.2. Koulutus 12](#_Toc147143158)

[5.3. Raportointi 12](#_Toc147143159)

# YLEISET TIEDOT

## Urakan kohteet

Urakan kohteena on Vaasan kaupungin vastuulle kuuluvien pääpyöräilyreittien ja niihin välittömästi liittyvien alueiden talvihoito tässä urakkaohjelmassa ja sen liitteissä esitetyn mukaisena. Urakkakohteet sijaitsevat Vaasan kaupungin alueella.

## Urakka-aika

Urakka-aika, ajalla 1.10.2024–15.6.2029 (sisältäen viisi (5) talvikautta).

Vastuu urakan sisältämistä tehtävistä siirtyy urakoitsijalle urakan alkamispäivänä klo 12.00 ja siirtyy takaisin tilaajalle urakan päättymispäivänä klo 12.00.

## Urakan talvikausi

Urakan talvikausi on 15.10.–30.4. Urakan laatuvaatimukset ovat voimassa em. talvikauden ajan.

## Urakan vaatimukset

Urakassa parannetaan talvihoidon laatu- ja palvelutasoa, jonka kautta lisätään ympärivuotisen pyöräilyn ja kävelyn määrää sekä vähennetään kaatumistapaturmia. Urakassa tehdään palvelua loppukäyttäjälle. Urakoitsijalta vaaditaan sitoutumista kävelyn ja pyöräilyn edistämiseen.

Urakassa vaaditaan urakkaan valittujen pääpyörätiereittien laadukasta ja yhtenäistä hoitoa. Pyöräteiden laatutason tulee antaa käyttäjille kokemus, että pyörätiet on hoidettu pyöräilijöiden tarpeet huomioiden ympäri vuorokauden, joskin yöaikaan matalammalla laatutasolla. Korkeampi laatutaso tulee näkyä muuta pyörätieverkostoa parempana ja yhtenäisempänä talvihoitona. Kelimuutoksiin reagoidaan nopeasti ja väyläreitti aukaistaan ensisijaisesti, muut työt tehdään väylän aukaisun jälkeen. Urakoitsijan tulee varautua erilaisiin työmenetelmiin.

Urakassa edellytetään myös tilaajien ja toteuttajien välistä hyvää yhteistyötä. Tilaaja, valvontakonsultti, pääurakoitsija ja aliurakoitsijat käyvät vuorovaikutusta keskenään urakan tahtotilan saavuttamiseksi.

## Urakan laajuus

Urakkaan kuuluu pyöräilyn ja kävelyverkoston talvikunnossapito tarjouspyyntöasiakirjojen mukaisesti. Väyläverkostolla noudatetaan kunnossapitoa kunnossapitolain mukaisesti.

Urakkaan kuuluvat talvihoitotyöt on esitetty urakkaohjelman kohdassa 2.1 ja töiden laajuus urakkaohjelman liitteenä olevissa kartoissa ja liitetaulukoissa. Ilmoitetut määrät kartoissa ja liitetaulukoissa on määritetty karttatarkkuudella, minkä vuoksi ne voivat hieman poiketa maastossa mittaamalla saatavista arvoista.

Urakkaan sisältyvät kartoilla ja taulukoissa esitetyillä väylillä sekä niiden varsilla olevat linja-autopysäkit katoksineen, linja-autopysäkkien kulkuyhteydet sekä tasanteet, alikulkutunnelit ja sillat. Lisäksi urakkaan sisältyy liikennemerkkien, viittojen ja opasteiden puhdistaminen lumesta ja jäästä. Lisäksi tonttiliittymien aukaisu kuuluu urakkaan. Linja-autopysäkkien kulkuyhteyksien pituudet eivät ole tarjouslomakkeen määrissä. Portaiden hoitotyöt eivät kuulu urakkaan.

Urakassa osa kaduista ja yksityisteistä toimii osana pyörätiereittiyhteyttä. Näillä kaduilla ja yksityisteillä tehdään ensin hoitotoimenpiteet väylän leveydeltä ja sen jälkeen kääntöpaikat, levikkeet yms. normaalin toimenpideajan puitteissa (tehtäväkorttien mukainen toimenpideaika).

Tilaajan edustajat voivat tarvittaessa sisällyttää urakkaan myös kertaluonteisia urakkaan kuulumattomia lisätöitä, esimerkiksi lumen kuormausta ja kuljetusta urakka-alueen ulkopuolisilta lähialueilta tai kuivatusjärjestelmien kunnostustöitä. Lisätöistä ja niiden laskutusperusteista sovitaan aina tapauskohtaisesti erikseen tarjouksessa annettujen yksikköhintojen mukaisesti.

## Urakan erityispiirteitä

Urakka-alueella lumenajo sisältyy kokonaishintaan.

Uusia väyliä rakennetaan ja/tai peruskorjataan urakan aikana ja niitä voidaan liittää urakkaan sen kuluessa.

Lumitilat ovat rajallisia. Lumen lähisiirtoja ja lumen poiskuljetusta pitää tehdä monin paikoin, erityisesti suojateiden, linja-autopysäkkien ja risteysten läheisyydessä sekä kapeilla katualueilla, silloissa ja alikuluissa. Urakoitsijan on suunniteltava näiden toteutus ja suunnitelma on hyväksytettävä tilaajalla ennen talvikauden alkua.

Alikulkujen ja siltojen korkeudet ja leveydet aiheuttavat rajoituksia kunnossapitokalustolle. Urakoitsija käyttää kalustoa, jolla myös nämä paikat saadaan pidettyä laatuvaatimusten mukaisessa kunnossa. Hoidettavien pyöräteiden alikulkujen korkeudet ja siltojen leveydet on esitetty liitteessä 3.

Urakoitsijan pitää huolehtia, että kuivatusjärjestelmät toimivat koko talvikauden ajan. Urakoitsijan on myös raportoitava havaitsemistaan kuivatusjärjestelmän puutteista. Hyvin kuivatettu väylä vähentää pinnan uudelleen jäätymistä ja tekee väylän laatutason yhtenäisemmäksi. Erityisesti alikuluissa voi olla tarvetta paannejään poistoon ja tulvantorjuntaan. Urakoitsijan pitää poistaa paannejää ja hoitaa tulvatorjunta.

Urakka-alueella voi olla urakan aikana väyliä, joita rakennetaan tai peruskorjataan, ja voivat olla sen vuoksi tilapäisesti murskepintaisia. Lisäksi urakassa on vakituisesti päällystämättömiä väyliä.

Urakan yhtenä erikoispiirteenä on urakan kiinnostavuus valtakunnallisesti ja maailmanlaajuisesti. Urakka saa usein näkyvyyttä mediassa kiinnostavuutensa takia.

Urakoitsijalta vaaditaan käyttäjälähtöistä asennetta. Urakoitsijan tehtäviin kuuluvat myös asiakastapahtumat (ks. kohta 2.3.2).

# URAKOITSIJAN SUORITUSVELVOLLISUUS

## 2.1. Urakkaan kuuluvat työt

Urakka sisältää tarjouspyyntöaineistossa esitetyt pyöräteiden talvihoitoon kuuluvat työt. Urakkaan kuuluvat myös kaikki näiden töiden tekemiseksi tarvittavat valmistelevat, apu-, liikenteenohjaus- yms. työt sekä työssä syntyvien jätteiden kuljetus ja hävittäminen sekä niistä aiheutuvat kustannukset, ellei asiasta ole erikseen muuta mainittu. Työt suoritetaan tehtäväkorttien laatuvaatimusten mukaisesti.

Normaalin talvihoidon lisäksi urakkaan kuuluvat syysajan talvea valmistelevat työt ja hiekoitushiekan poisto.

Varsinaisten talvihoitotöiden lisäksi urakoitsijan tehtäviin kuuluvat talvihoitotöiden seuranta ja laadunvalvonta sekä jatkuva urakkaan liittyvien asioiden dokumentointi ja säännöllinen raportointi tilaajalle.

Urakoitsijan pitää pystyä välittämään tilaajalle reaaliaikainen tieto urakan hoitotöistä sähköisellä sovelluksella, johon tilaaja saa katseluoikeudet. Urakkaohjelman kohdassa 5.3 on kerrottu tarkemmin järjestelmävaatimuksista. Urakoitsijan tehtäviin kuuluu myös jatkuvasti havainnoida urakka-alueen väylien ja niiden varusteiden kuntoon liittyviä puutteita ja alkaa tarvittaviin toimenpiteisiin niiden korjaamiseksi sekä dokumentoida ne. Urakoitsija informoi tilaajaa puutteista ja toimenpiteistä. Liikennettä vaarantavista esteistä tai vaurioista on ilmoittamisen lisäksi varoitettava liikennettä ja estettävä liikennevahinkojen syntyminen esim. laittamalla sulkukartio tai sulkupylväs päällystereikään.

Käyttäjiä varoittavat liikennejärjestelyt tehdään viimeistään puolen tunnin sisällä havainnosta. Lisäksi urakoitsijan tulee ilmoittaa urakan valvojalle hoitamillaan alueilla kolmansien osapuolten aiheuttamat epäkohdat, kuten luvaton yleisen alueen käyttö (esim. lumikasat).

Vaadittuun laatutasoon päästäkseen urakoitsijan on oltava talvihoidon laatutason varmistamiseksi jatkuvasti yhteydessä väylää sivuavien ja risteävien alueiden urakoitsijoihin, jotta työt voidaan yhteensovittaa mahdollisimman hyvin. Tästä tullaan järjestämään tilaisuuksia, joissa käydään läpi asian tärkeyttä, rooleja ja vastuita.

Talvihoitourakkaan kuuluu tonttiliittymien auraus eli aurauksesta syntyvän aurausvallin poistaminen tonttiliittymistä samalla kun pyörätiet aurataan.

Urakoitsijan tulee kirjata ylös asiakaspalautteet, vastata niihin sekä hoitaa vuoropuhelu ja tiedottaminen käyttäjien, viranomaisten tms. tahojen suuntaan. Urakoitsijan tulee myös käyttää tähän urakkaan liittyen sosiaalista mediaa käyttäjien informoimisessa.

Urakkaan kuuluvien töiden laajuus käy ilmi tarjouspyynnön liitteinä olevista työkohdekartoista ja määrätaulukoista.

## 2.2. Urakoitsijan hankinnat

Urakoitsijan tulee hankkia urakkaan kuuluvissa töissä tarvittavat työkoneet, tarvikkeet ja varusteet. Urakoitsijan tulee myös hankkia mahdolliset tarvitsemansa tilat. Vaasan kaupunki tarjoaa liukkaudentorjuntaan käytettävän materiaalit.

Urakoitsija hankkii tarvitsemansa veden kustannuksellaan. Meriveden käyttö on kielletty.

Tilaajan kanssa erikseen sovittavissa lisä- ja muutostöissä tarvittavien materiaalien hankinnasta sovitaan tapauskohtaisesti tarjouksen mukaisilla yksikköhinnoilla.

2.3.1 Toimintatapa urakka-alueella

### 2.3.1. Itsenäinen toiminta urakassa

Urakoitsijan tulee toimia itsenäisesti ja ilman eri määräystä huolehtia, että urakkaan kuuluvat tehtävät tulevat suoritetuiksi urakan tavoitteiden ja laatuvaatimusten mukaisesti sekä tarpeettomia kustannuksia aiheuttamatta. Tehtävien suorituksen tulee tapahtua tämän urakkaohjelman, tehtäväkorttien, työselitysten ja hyvän työtavan mukaisesti. Urakoitsija vastaa urakan töiden organisoinnista.

Urakoitsija toimii tämän sopimuksen piiriin kuuluvissa töissä pääurakoitsijana ja lainsäädännön tarkoittamana päätoteuttajana. Päätoteuttajana urakoitsijan velvollisuuksiin kuuluu huolehtia ja vastata työnaikaisesta työsuojelusta ja työturvallisuudesta. Tavanomaisesta poikkeavasta toiminnasta tai toimenpiteistä tulee sopia tilaajan valvojan kanssa ennen toimintaan ryhtymistä. Epäselvissä tai tulkinnanvaraisissa tapauksissa urakoitsijan tulee ottaa yhteyttä tilaajan valvojaan.

Talvikauden töiden suorituksessa syntyneiden vaurioiden korjaustyöt tekee urakoitsija omalla kustannuksellaan kunkin hoitokauden jälkeen 15.6. mennessä. Tilaaja pidättää urakkasummasta 10 % kunnes korjaustyöt on tehty.

### 2.3.2. Viestintä ja käyttäjien huomiointi toiminnassa

Urakoitsijan tehtäviin kuuluu aktiivinen viestintä ja keskustelu eri osapuolien (tilaaja, aliurakoitsijat, kolmannet osapuolet, muut sidosryhmät) välillä. Urakoitsija varmistaa viestinnällä, että kaikilla osapuolilla on oikeanlainen tilannekuva urakasta. Urakoitsija viestii sosiaalisessa mediassa (Facebook, Instagram ja Twitter) talvihoitokauden aloituksesta ja talvihoitokauden aikana urakan töistä kuukausittain asiaan liittyvän kuvan kera. Viestinnässä käytetään Vaasan pyöräilybrändin mukaisia hashtageja: #PyöräilykaupunkiVaasa #CyclingcityVaasa ja #CykelstadVasa. Kriisiviestinnästä vastaa tilaaja ja urakoitsija tukee tilaajaa tilannetiedon tuottamisessa.

Urakoitsija käy myös keskustelua väylien käyttäjien kanssa. Urakoitsijan tulee osallistua tilaajan osoittamiin seminaareihin tai tapahtumiin vähintään kerran vuodessa. Tapahtumiin voidaan kutsua myös tilaajan ja pyöräilyagenttien edustajia sekä muita pyöräilyyn liittyviä sidosryhmiä.

Urakoitsija järjestää kustannuksellaan osana kokonaishintaa vuosittain tammi-maaliskuun aikana kolmena eri päivänä puolen päivän (4 h) mittaisia keskustelutapahtumia pääpyörätiereiteillä. Urakoitsija tarjoaa väylän vierellä esim. lämmintä mehua, kahvia, keksejä ja heijastimia. Tapahtuman tarkoituksena on keskustella käyttäjien kanssa ja kerätä heidän kokemuksiaan kunnossapidosta.

Urakoitsijan henkilöstön on käyttäydyttävä asiallisesti ja ystävällisesti väylien käyttäjiä kohtaan. Tämä tarkoittaa myös aina tarpeeksi maltillisen ajonopeuden käyttämistä.

### 2.3.3. Päivystys ja väylien tarkastus

Urakoitsijalla on oltava tässä urakassa jatkuva ympärivuorokautinen päivystys 1.10.–30.4. Päivystyshenkilöiden tulee sijaita urakka-alueen läheisyydessä (max 30 km:n päässä Vaasan keskustasta). Työnjohtaja(t) ovat myös mukana päivystysringissä.

Urakoitsijalla on oltava kaikkina vuorokaudenaikoina tavoitettavissa ennalta ilmoitetussa päivystysnumerossa nimetty ammattihenkilö, jolle voi ilmoittaa urakka-alueella olevasta häiriötilanteesta ja joka voi tarkastaa tilanteen sekä käynnistää tarvittavat toimenpiteet. Tilanteen edellyttämiin toimenpiteisiin on ryhdyttävä välittömästi ja toimenpiteiden täytyy olla käynnissä viimeistään 30 min kuluessa, tarvittaessa koko kalustolla. Samoin tulee menetellä, kun urakoitsija saa suoraan poliisi- tai pelastusviranomaiselta tai tieliikennekeskuksen päivystäjältä ilmoituksen äkillisiä hoitotoimenpiteitä tai virka-apua edellyttävästä tapahtumasta: esim. onnettomuuspaikan jälkisiivous, vaurioituneiden rakenteiden korjaaminen ja poistaminen. Näistä töistä aiheutuneista kustannuksista vastaa ko. työn tilaaja (esim. pelastuslaitos).

Urakoitsijan tulee tehdä väylä- ja kelitarkastukset urakan väylille tehtäväkorttien mukaisesti.

Varsinaisten urakkaan kuuluvien töiden lisäksi urakoitsija on velvollinen tarkkailemaan yleisesti ympäristön kuntoa urakka-alueella, ilmoittamaan siellä esiintyviä epäkohtia ja väärinkäytöksiä sekä raportoimaan tilaajan edustajille mahdollisista havaitsemistaan puutteista, vaurioista tai liikenneturvallisuutta heikentävistä asioista.

### 2.3.4. Työhön määrääminen

Vaikka urakoitsija toimii urakka-alueella itsenäisesti ja omaan harkintaansa sekä annettuihin ohjeisiin perustuen, on tilaajan edustajilla urakoitsijan laiminlyödessä tehtävien työsuorituksen, laadun, aloittamisen tms., oikeus suullisesti tai kirjallisesti määrätä urakoitsija ryhtymään tämän urakan tarkoittamiin toimenpiteisiin viipymättä.

Mikäli urakoitsija annetusta määräyksestä huolimatta laiminlyö tehtävien suorituksen, on tilaajan edustajilla oikeus suorittaa tai teettää työt kolmannella osapuolella urakoitsijan kustannuksella.

Tilaajan edustaja voi myös erillisen työmääräyksen perusteella sopia urakoitsijan tehtäväksi urakkaan kuulumattomia töitä urakka-alueella, kuten esimerkiksi päällysteiden kylmämassapaikkauksia tai urakka-alueeseen kuulumattomilta lähialueilta lumen kuormaus ja pois kuljetus. Työt suoritetaan työkohtaisten tehtäväkorttien periaatteiden mukaisesti, ellei työmääräystä annettaessa muita ohjeita ole annettu. Työn ajoitus ja kesto sovitaan tapauskohtaisesti. Työstä maksettava korvaus määräytyy tarjoushintalomakkeella annettujen yksikköhintojen mukaisesti.

## 2.4. Urakan sivuvelvollisuudet

YSE 1998:n 2 §:n luettelossa mainitun lisäksi urakoitsijalla on seuraavat sivuvelvollisuudet:

1. osallistuminen tilaajan rinnalla vuorovaikutustilaisuuksiin
2. osallistuminen tilaajan suorittamiin auditointeihin
3. poliisin ja pelastusviranomaisten avustaminen
4. viranomaisen avustaminen.

# TILAAJAN SUORITUSVELVOLLISUUS

Tilaajan edustajat on kerrottu sopimuksen kohdassa 1.1.

Tilaajan valvojina toimivat sopimuksen kohdan 1.1.1 ja 1.1.2 henkilöt. Tilaaja voi käyttää valvontatehtävissä myös muita henkilöitä sekä mahdollisesti ostopalveluina hankittavia urakan laadunvalvontaan ja läpivientiin liittyviä palveluja.

## 3.1. Tilaajan toimesta tehtävät työt

Tilaajan edustajat voivat teettää kolmansilla osapuolilla urakkaan kuulumattomia hoito- ja kunnossapitotöitä urakka-alueella. Tilaajan edustajat tiedottavat urakoitsijalle urakka-alueella tehtävistä rakennus-, korjaus- ja kunnossapitotöistä ja näiden vaikutuksesta urakkaan. Urakoitsija on velvollinen sopeuttamaan toimintansa urakka-alueella ja sen läheisyydessä oleviin rakennustöihin sekä muihin ylläpitotöihin.

Urakka-alueella kolmansien osapuolten toimesta tehtävistä kaivu-, rakennus- ja kunnossapitotöistä sekä työalueensa kunnossa- ja puhtaanapidosta vastaa kyseisen työn suorittaja. Urakoitsija osallistuu kaikkiin tilaajan järjestämiin operaattoripalavereihin (mm. sähkölaitos, DNA, Elisa) talvikaudella. Operaattoripalaverit järjestetään noin kerran kvartaalissa.

Vaasan kaupunki vastaa Pitkämäen ja Alskatintien lumenvastaanottopaikan ylläpidosta.

Vaasan kaupunki suorittaa tarvittaessa töitä haittaavien ajoneuvojen siirrot urakka-alueelta ajoneuvosiirtolain mukaisesti. Urakoitsija on velvollinen ilmoittamaan tilaajan valvojalle havaitsemiensa töitä haittaavien ajoneuvojen tunnistetiedot (rekisterinumero, väri, merkki ja malli) ja sijainnit.

Urakka-alueella suoritetaan myös pysäköinninvalvontaa. Urakoitsija on velvollinen ilmoittamaan havaitsemistaan virhepysäköinneistä Vaasan kaupungin pysäköinnintarkastajille.

## 3.2. Tilaajan kiinteistöt ja materiaalien noutopaikat

Tilaaja ei tarjoa kiinteistöjä ja eikä varattuja materiaalivarastoja tähän urakkaan. Vaasan kaupungin tarjoaman hiekoitushiekan noutopaikan osoite on Sorakatu 2–4.

## 3.3. Lumen vastaanottopaikat ja maiden vastaanottopaikat

Vaasan kaupungin lumen vastaanottopaikat sijaitsevat Pitkämäessä ja Alskatintiellä. Nämä vastaanottopaikat ovat urakoitsijalle maksuttomia. Tämän urakan poisajettavat lumet toimitetaan ensisijaisesti Pitkämäen lumenvastaanottopaikalle. Pitkämäen ja Alskatintien lumenvastaanottopaikkojen lisäksi on olemassa erillisellä sopimuksella toimiva lumenvastaanottopaikka: Myrgrundin maksullista lumenvastaanottopaikkaa hoitaa erillinen yksityinen toimija. Urakoitsija hankkii lumenkaatopaikoille tarvittavat tunnistimet kustannuksellaan.

Vaasan kaupungilla on useita maanvastaanottopaikkoja ja niitä voi tarvittaessa tiedustella tilaajan edustajilta.

3.4. Tilaajan järjestelmät

Urakoitsija saa veloituksetta katseluoikeudet käyttöönsä Vaasan kaupungin ylläpitämän sääpalveluun (Omakeli).

Jos tiesääjärjestelmän tai muiden järjestelmien tiedot eivät toimintahäiriöistä johtuen välity urakoitsijalle, tilaaja ei ole korvausvelvollinen. Toimintahäiriöt eivät rajoita tai vähennä urakoitsijan vastuuta tai velvollisuutta selviytyä tehtävistä laatustandardien mukaisesti. Yksittäistapauksessa mahdollista sanktiota harkittaessa tilaaja ottaa mahdolliset toimintahäiriöt huomioon.

Urakoitsija saa käyttää tilaajan edustajan tarjoamia tietoja vain tämän urakkasopimuksen tarkoittamiin töihin. Muusta käytöstä ja korvauksista on sovittava etukäteen tilaajan kanssa. Urakoitsija ei saa myydä eikä välittää em. tietoja kolmansille osapuolille missään muodossa, lukuun ottamatta omalle alihankkijalleen tämän sopimuksen mukaisten töiden suorittamista varten.

# URAKOITSIJAN KALUSTOA KOSKEVAT VAATIMUKSET

Urakoitsija vastaa, että kalusto ja sen suorituskyky riittää urakan laatuvaatimusten täyttämiseen.

Tässä luvussa esitetyt vaatimukset ovat vähimmäisvaatimuksia tähän urakkaan.

Tilaaja edellyttää, että urakan auraajat ovat suorittaneet taloudellisen ajotavan koulutuksen. Urakoitsija toimittaa tästä erikseen pyydettäessä todistukset tilaajalle.

Tässä urakassa tulee olla vähintään seuraavanlainen kalusto (oma tai aliurakoitsijan):

* + - Työkoneita vähintään 1 kone per 20 km ylläpidettävää reitistöä. Esimerkiksi 77 km reitistö vaatii 4 työkonetta.
    - Etuauran leveys tulee olla riittävä koko väylän levyiseen lumenpoistoon ja etuauroissa on kelluva rakenne/sovite (myötäilee paremmin väylän pintaa). Aura pitää varustaa työtä tehostavalla lumistopparilla tai nivelrakenteella. Perälevyn ja kauhan käyttö aurauksessa ei ole sallittua.
    - Työkoneita (kevyt KA, TR, KUP) varataan vara- ja lisäkalustoksi 2 kpl. Tällä kalustolla ei ole omia reittejä.
    - Polanteen poistoon riittävän tehokas kalusto, esim. kevyt tiehöylä tai työkone polannemurskaimella.
    - Lumivallien kaatamiseen ja sohjo-ojien tekemiseen talvisessa olosuhteessa riittävän tehokas kalusto.
    - Työkoneet tulee olla varustettuna vähintään 2-pistevyöllä ja kuljettajilla on turvavyön käyttövelvollisuus.
    - Lisälaitteiden ja koneiden tulee olla CE-merkittyjä ja lainsäädännön vaatimusten mukaisia.
    - Työkoneiden tulee olla pakollisen peruutushälyttimen lisäksi varustettuina peruutuskameralla tai -tutkalla.
    - Hiekanlevitykseen soveltuvat laitteistot. Työkoneessa tai hiekkavaunussa tulee olla vähintään 3 m3 hiekkasäiliö.
    - Urakoitsijalla on yhtenäinen ilme hoitokalustossa, esim. magneettikilvet / pääurakoitsijan logot.
    - Urakoitsijalla on kevyt ajokalusto (henkilöauto, pakettiauto, pickup) väylätarkastuksiin ja pieniin kunnossapitotöihin. Tällä ajokalustolla voi tehdä yksittäisiä kunnossapitotöitä, esim. yksittäisten liittymien aukaisu, lumipaakkujen poisto, painonapillisten liikennevalopylväiden edustojen puhdistus. Tämä kalusto ei voi toimia aurausreitin pääkalustona.
    - Urakassa käytettävien työmaa-ajoneuvojen sekä työkoneiden tulee käyttää ei fossiilisia polttoaineita.
    - Kuljetuskaluston osalta urakoitsijalle tulee olla Euro6-päästöluokituksen ajoneuvot ja työkoneiden osalta Stage IV-luokan koneet.
    - Koneissa käytettävien hydrauliöljyjen tulee olla biohajoavia.

Urakoitsijan suositellaan käyttävän Väyläviraston ohjeiden mukaisia työkoneiden havaittavuusmerkintöjä ja laitteita. Havaittavuudesta on kerrottu seuraavissa ohjeissa:


* Liikenne tietyömaalla - Tienpitoajoneuvot LO 40/2013
* Liikenne tietyömaalla - Kunnossapitotyöt LO 3/2015
* Maanteiden talvihoito - Menetelmäohje LO 1/2017

Tilaajan edustajilla on oikeus asennuttaa kamera aurausajoneuvoihin.

# **KOKOUKSET JA KOULUTUS SEKÄ RAPORTOINTI**

## **5.1. Katselmukset ja työmaakokoukset**

Kuvassa 1. on esitetty urakkaan kuuluvien kokouksien, katselmuksien ja koulutuksien vuosikello.



**Kuva 1.** *Urakkaan kuuluvien kokouksien, katselmuksien ja koulutuksien vuosikello*

Ennen jokaisen talvikauden alkua urakoitsija videokuvaa urakka-alueen ja pidetään aloituskatselmus, jossa tarkastetaan videolla havaittuja kuntoon liittyviä kohtia, silmämääräisesti tarkastetaan urakoitsijan kalusto sekä todetaan urakka-alueen eri osia koskevat urakkaan kuuluvat, tilaajan edustajien suorittamat tai kolmansien osapuolten suorittamat työt ja niiden yhteen sovittaminen.

Urakan aikana pidetään vuosittain erilliskatselmuksia mm. keväisin talvikauden päätyttyä ja uusien väyläosuuksien valmistuttua sekä muulloin tarpeen mukaan. Urakoitsija toimittaa ennen katselmusta tilaajan edustajille listan urakka-alueella havaituista vaurioista.

Urakan päättyessä urakoitsija tekee itselle luovutuksen ja esittää siitä dokumentin, mistä käy ilmi urakka-alueen väylän pinnan- ja kuivatusjärjestelmän kunto sekä syyt, jotka ovat johtaneet mahdollisiin muutoksiin. Yhteisessä urakka-alueen loppukatselmuksessa tarkastetaan urakka-alueen kunto ja todetaan mahdolliset urakasta johtuvat poikkeamat aloituskatselmukseen verrattuna. Urakoitsija vastaa kustannuksellaan aiheuttamiensa poikkeamien korjaamisesta. Loppukatselmuksessa sovitaan mahdollisten puutteiden ja laiminlyöntien korjaamiselle viimeinen päivämäärä. Tämän jälkeen tekemättömästä työstä peritään tilaajan erikseen arvioima korvaus. Urakan loppuvaiheessa tehtävistä korjauksista johtuviin ylimääräisiin katselmuksiin käytetystä ajasta tilaajan edustajat laskuttavat oman palveluhinnaston mukaisesti.

Katselmuksista laaditaan pöytäkirjat, jotka molemmat osapuolet allekirjoittavat ja urakoitsija tallentaa ne pilvipalveluun, jonne tilaajaan edustajille annetaan katseluoikeus.

Työmaakokouksia pidetään kuukausittain tai tarvittaessa useammin. Heinä-, elo- ja syyskuussa työmaakokouksia ei pidetä. Työmaakokouksista tilaaja laatii pöytäkirjat, jotka urakoitsija tallentaa pilvipalveluun, jonne tilaajan edustajille annetaan katseluoikeus. Työmaakokouksissa käsitellään mm. työturvallisuusasiat, laadunvarmistus, työ- maapäiväkirja, laskutus, indeksitilanne, urakan tapahtumat kokousten välillä, muistutukset ja poikkeamaportit, asiakaspalautteet, ympäristöraportointi, laatulupausten toteutumisen ja pyöräilyagenttien tulosten tilanne.

Tilaajan edustaja pitää urakoitsijan kanssa (mukana myös kaikki aliurakoitsijat) vuosittain talvikauden jälkeen palautekeskustelun, jossa käydään läpi talvikauden onnistumiset ja epäonnistumiset. Tilaisuudesta urakoitsija laatii muistion. Urakoitsija tallentaa muistion pilvipalveluun, jonne tilaajan edustajille annetaan katseluoikeus.

## 5.2. Koulutus

Urakoitsija vastaa urakassa toimivien henkilöiden ammatillisesta osaamisesta ja koulutuksesta. Henkilöstöllä tarkoitetaan tässä urakassa toimivia pääurakoitsijan henkilöitä ja aliurakoitsijoita.

Tilaajan edustaja voi järjestää urakan henkilöstölle tämän urakan tahtotilaan ja kunnossapitoon liittyvän koulutuksen. Jokaisen urakan henkilön tulee osallistua koulutukseen.

Urakoitsija järjestää vuosittain vähintään yhden kunnossapidon työmenetelmiin tai urakan sisältöön liittyvän koulutuspäivän (minimissään 7 tuntia) urakan henkilöstölle. Urakoitsijan tulee pitää vuosittain syksyllä henkilöstölleen talvikauden aloitustilaisuus, johon tilaajan edustajatkin voivat osallistua. Kunnossapitokoulutuksen voi yhdistää talvikauden aloitustilaisuuteen.

Urakoitsijan tulee pitää työntekijöille reaaliaikaisen seurantajärjestelmän käytännön opastus ja koulutus. Koulutuksen jälkeen järjestelmää osataan käyttää oikein.

Ennen urakan alkua tilaajan edustaja järjestää urakan henkilöstölle viestintään liittyvän koulutuksen. Tilaajan edustajan järjestämät koulutukset tallennetaan ja ne jäävät urakkaan osallistuvien henkilöiden käyttöön tallenteina. Tilaajan edustaja järjestää koulutuksen tarvittaessa uudestaan, jos Vaasan kaupungin viestinnän tavoitteet, sisältö ja käytännöt oleellisesti muuttuvat urakan aikana.

## 5.3. Raportointi

Urakoitsijalta edellytetään taulukossa 2 esitettyä raportointia urakan eri työtehtävistä, vaaditun laadun tuottamisen todentamisesta, palautteista, tiedotteista sekä urakka-alueella havaituista mahdollisista puutteista ja ongelmista. Lisäksi urakoitsijan tulee pitää kirjaa pois kuljetetun lumen määrästä sekä liukkaudentorjunnan materiaalimenekistä. Tilaajan edustajille on annettava katseluoikeudet urakoitsijan raportointijärjestelmiin.

**Taulukko 2** Urakassa vaadittu raportointi

|  |  |  |  |
| --- | --- | --- | --- |
| Vaadittu raportti | Raportoija | Raportointitapa | Raportointiaika |
| Katselmuksien, työmaakokousten ja palautekeskustelujen pöytäkirjat / muistiot | Urakoitsija laatii muistiot / pöytäkirjat | Allekirjoitettu pöytäkirja / muistio tallennetaan pilvipalveluun | Viimeistään viikon päästä katselmuksesta. |
| Työmaapäiväkirja | Urakoitsija pitää sähköistä työmaapäiväkirjaa | Sähköinen työmaapäiväkirja, tiedot tilaajan käytössä seuraavan a päivänä klo 12 mennessä | Tulee päivittää päivittäin. Tiedot luettavissa viimeistään seuraavana arkipäivänä klo 12. |
| Kuukausiraportti | Urakoitsijan tekemä yhteenveto työmaapäiväkirjasta | Listaus toimenpiteistä kuukauden ajalta. Käydään läpi työmaakokouksessa, tallennetaan pilvipalveluun | Raportti valmis ja tilaajan saatavilla viimeistään 5 pvä ennen työmaakokousta. |
| Laadunvalvonta | Urakoitsija tekee omaa laadunvalvontaa (mm. väylä- ja kelitarkistukset) ja poikkeamaraportointia. | Laadunvalvonnan raportointitapa esitetty tehtäväkohtaisesti tehtäväkorteissa. Poikkeamaraportit tallennetaan pilvipalveluun. | Esitetty tehtäväkohtaisesti tehtäväkorteissa. Poikkeamaraportit kahden päivän kuluessa poikkeamasta. |
| Palautteet | Urakoitsija tallentaa saamansa palautteet ja niihin annetut vastaukset. | Palautteet ja vastaukset tallennetaan aikaleimoineen pilvipalveluun. Urakoitsija ilmoittaa kuukausittain palautteiden määrät ja keskimääräisen vastausajan sosiaalisessa mediassa. | Palautteet käydään läpi kuukausittain työmaapalavereissa. Palautteisiin tulee vastata 3 pvä sisällä niiden saamisesta. |
| Tiedotteet | Urakoitsija laatii tiedotteet. | Tiedotteet tallennetaan pilvipalveluun. | Tiedottamisen aikatauluista päätetään syyskuun työmaakokouksessa ja tiedottamisen asioita käsitellään kuukausittain työmaapalavereissa. |
| Reaaliaikainen toimenpiteiden seuranta | Urakoitsijan automaattinen seurantajärjestelmä. | Automaattinen seurantajärjestelmä, johon tilaajalla katseluoikeudet | Reaaliaikaisesti tiedot välitettävä tilaajan kanssa sovitusti rajapinnan kautta tilaajan järjestelmään. Historiakooste toimitetaan kuukausittain pilvipalveluun ja tilaajalle 3 päivää ennen työmaakokousta |

Taulukossa 2 esitettyä raportointia on täsmennetty seuraavissa kappaleissa.

**Sähköinen työmaapäiväkirja ja kuukausittainen kooste**

Urakoitsijan tulee pitää päivittäistä työmaapäiväkirjaa. Työmaapäiväkirjan tulee olla sähköinen. Työmaapäiväkirjan tietojen tulee olla tilaajan edustajien käytettävissä jokaista toimenpidepäivää seuraavana arkipäivänä klo 12:00 mennessä.

Mikäli sääolosuhteista tai muusta syystä johtuen ei urakka-alueella ole toimintaa, tulee työmaapäiväkirja silti täyttää säätilahavaintojen osalta. Työmaapäiväkirjaan tulee merkitä päivittäiset sää- ja lämpötilahavainnot (talvikaudella vähintään kolme kertaa päivässä; aamulla, päivällä ja illalla), töiden aloitus- ja lopetusajat, tehdyt työt, tarkastukset ja laadunvalvontatoimenpiteet, käytetyt materiaalit ja materiaalimäärät, toimineet työryhmät (koneet, autot, henkilöstö), poikkeamat, reklamaatiot, asiakaspalautteet, vahingot sekä mahdolliset muut havainnot urakka-alueella.

Urakoitsijan työsuoritukset tulee pystyä selvittämään työmaapäiväkirjasta luotettavasti myös jälkeen- päin, esimerkiksi mahdollisten korvaustapausten käsittelyä varten. Työmaapäiväkirjat sekä urakoitsijan reaaliaikaisen seurannan toimenpidetiedot tulee säilyttää 3 vuotta urakan päättymisestä.

Urakoitsija kokoaa kuukauden aikana tehdyistä töistä taulukkomuotoisen kuukausiraportin. Raportista tulee ilmetä tehdyt työt ja materiaalimäärät sekä toimenpiteiden aloitusajat. Kuukausiraportti tallennetaan pilvipalveluun ja toimitetaan tilaajan edustajalle tästä tieto vähintään 3 arkipäivää ennen työmaakokousta.

Työmaapäiväkirjaan ja kuukausiraporttiin kirjatut asiat käydään läpi ja hyväksytään tilaajan edustajien ja urakoitsijan kuukausittaisissa työmaakokouksissa. Työmaapäiväkirjan tai kuukausiraportin hyväksyminen vahvistetaan urakoitsijan vastuullisen työnjohtajan ja tilaajan valvojan allekirjoituksilla tai työmaakokouksessa.

**Laadun todentamisen raportointi**

Urakoitsijan tulee suorittaa omaehtoista laadunvalvontaa asetettujen laatuvaatimusten täyttämiseksi eli urakoitsijalla on käytössä ns. itselleluovutustoimintamalli. Mikäli urakoitsija ei ole pystynyt täyttämään asetettuja vaatimuksia, tulee urakoitsijan laatia kirjallinen poikkeamaraportti pilvipalveluun ja siitä tieto tilaajan edustajalle kahden päivän sisällä tapahtuneesta laatupoikkeamasta. Poikkeamaraportista tulee ilmetä poikkeaman ajankohta ja mitä poikkeama koskee, poikkeaman aiheuttaneet syyt sekä toimenpiteet poikkeaman korjaamiseksi.

Urakoitsijan tulee viestiä tekemistään laadunvalvonnoista tilaajan määrittämiin sosiaalisiin medioihin (esimerkiksi Facebook, Twitter, LinkedIn) asiaan liittyvän valokuvan kera vähintään kaksi kertaa talvikaudessa. Viestinnässä käytetään Vaasan pyöräilybrändin mukaisia hashtageja: #PyöräilykaupunkiVaasa #CyclingcityVaasa ja #CykelstadVasa.

Tilaaja tai tilaajan edustaja suorittaa laadunvalvontaa urakka-alueella omatoimisesti ja pistokoeluonteisesti. Tilaajan edustajien ja urakoitsijan yhteisistä laatutarkastuksista ja -katselmuksia toteutetaan talvikaudella kerran kuukaudessa erikseen sovittavina ajankohtina.

**Reaaliaikainen seurantajärjestelmä**

Urakoitsijalla on oltava tässä urakassa käytettävissä kunnossapitokalustossa ja tarkastuksissa reaaliaikainen seurantajärjestelmä, josta käy ilmi tehty mm. työsuorite, työnsuoritusajankohta ja työnsuorituskohde. Seurantajärjestelmän datan tulee olla yhteensopivaa Vaasan ArcGIS-pohjaisen (Esrin järjestelmä) pyöräilykartan kanssa, jotta toimenpiteet pystytään näyttämään reaaliajassa ko. kartalla. Tilaajan edustajille tulee antaa katseluoikeudet reaaliaikaiseen seurantajärjestelmään ja toimenpiteisiin. Ennen sopimuksen allekirjoittamista urakoitsijan on esiteltävä seurantajärjestelmänsä ja sen ominaisuudet.

Tilaajan edustaja tulee käyttämään urakoitsijan toimittamaa kunnossapitokaluston seurantajärjestelmästä saatua dataa omiin tarkoituksiinsa ja voi julkaista ajantasaista toteutumatietoa (esim. auraus, liukkaudentorjunta) tienkäyttäjille sekä kolmansille osapuolille. Tietoa voidaan viedä muun muassa Vaasa.fi ja Vaasan pyöräilykarttasovellukseen (ArcGIS).

Seurantajärjestelmän tiedot tulee toimittaa tilaajan edustajille sekä historiakoosteena että reaaliaikaisena avoimena kunnossapitodatana. Urakassa käytettävät ajoneuvot ja koneet tulee olla yksilöitävissä sekä erotettavissa toisistaan. Urakoitsijan väylätarkastuksissa tulee erotella ajoneuvolla ja pyörällä tehtävät tarkastukset sekä tarkastusreitti ajokilometreineen. Urakoitsijan tulee raportoida kaikki tehdyt toimenpiteet niiden valmistuttua rajapintamäärittelyn mukaisesti.

**Asiakaspalautteet ja tiedotteet**

Urakoitsijalle kuuluu urakan aikainen julkinen ja asiakaspalautteen vastaanottaminen, käsittely ja edelleen raportointi tilaajalle. Urakoitsijan tulee laittaa sosiaaliseen mediaan (Facebook, Twitter ja LinkedIn) hoitokauden aikana vähintään kerran kuukaudessa palautteiden määrä ja keskimääräinen vastausaika. Ilmoituksessa pitää käyttää Vaasan pyöräilybrändin mukaisia hashtageja (#PyöräilykaupunkiVaasa #CyclingcityVaasa ja #CykelstadVasa).

Urakoitsijalla on asiakkaita varten yhteydenottonumero (talvikausien ajan toiminnassa 24/7) ja kirjaa palautteet lomakkeille digitaalisessa muodossa. Urakoitsija tekee asiakaspalautteista tilaajalle yhteenvedon talvihoitokauden aikana kuukausittain.

***Vaasan kaupungille tulevat palautteet***

Vaasan kaupungilla on käytössä palautepalvelu. Pääpyöräteiden palautteet ovat omassa kategoriassaan ja ohjataan suoraan urakoitsijalle. Urakoitsija saa tunnukset Vaasan kaupungin järjestelmään. Urakoitsijalle suoraan tulleet palautteet kirjataan sähköisesti pilvipalveluun. Urakoitsijan tulee käsitellä ja vastata palautteisiin viimeistään kolmen päivän sisällä viestin saatuaan.